SJEDNICA UČITELJSKOG VIJEĆA

Dnevni red:

1.Izbor ravnatelja škole po natječajnom postupku

Zapisnik prethodne sjednice je prihvaćen. Zapisničar je bila Sonja Konjuh.

Ad.1.

Na sjednici Učiteljskog vijeća koje je održano po svim epidemiološkim mjerama u Plavoj sali OŠ “Kozala“ dana 11.siječnja,2022.godine s početkom u 17 sati, Ravnateljica je prezentirala članovima Učiteljskog vijeća postupak kojim Učiteljsko vijeće daje svoje mišljenje o predloženim kandidatima i predlaže kandidata za ravnatelja. Školski odbor uputio je Učiteljskom vijeću listu kandidata za izbor ravnatelja nakon zaključenog natječaja. Kandidati će prezentirati svoj program i predstaviti se Učiteljskom vijeću. Povjerenstvo za provedbu izbora organizirati će i provesti tajno glasanje za izbor kandidata za ravnatelja od strane Vijeća učitelja. Pravovaljani glasački listić je onaj na kojem je zaokružen jedan od kandidata. Ravnateljica je pozvala da se predlože kandidati za Povjerenstvo za izbor ravnatelja, a Učiteljsko vijeće se složilo s predloženim članovima Povjerenstva za izbor ravnatelja.

Članovi povjerenstva za izbor ravnatelja su;

gđa. Danijela Ivošević Jelušić, gđa. Katarina Širola i gdin. Dušan Reš.

Zapisničar: gđa. Zrinka Kursar Mustapić

Kandidati za ravnatelja su;

1. Gđa. Renata Dubravac Okretič
2. Gdin. Mladen Župan

Prema odluci Školskog odbora kandidati imaju mogućnost prezentacije programa max.20 min. Kandidati će se predstaviti abecednim redom svog prezimena. Nakon prezentacija članovi Učiteljskog vijeća imaju mogućnost postavljati pitanja u okviru max.30 min. Nakon toga Povjerenstvo za provedbu izbora provest će tajno glasovanje.

Oba kandidata su predstavila svoje programe.

Kandidat za ravnatelja odnosno ravnateljicu gđa. Renata Dubravac Okretič je kod predstavljanja navela svoje privatne i poslovne uspjehe. Moto kandidatkinje je da promjena počinje iznutra. S tim smatra da svi zaposlenici Škole budu složni da potiču zajedništvo te joj je vizija Škole da bude unutarnje zadovoljstvo. Smatra da treba privući dovoljan broj učenika u Školu, a s tim povećati broj odjeljenja te u svom programu među ostalim planira vanjsko uređenje Škole te želi ostvariti projekt “Škola u prirodi“. Želi u školskom parku (šumici) napraviti prometni poligon. Planira i uređenje Mediteranskog vrta, posadili bi i održavali ljekovito i začinsko bilje te bi imali začinski kutak, a na sajmovima bi poticala proizvodnju primjerice, mirisnih jastučića. Želi zatvoriti vanjski školski park radi sigurnosti učenika te stavljanje uspornika u prometu. Također smatra da bi bilo potrebno Školu približiti učenicima pogotovo „prvašićima“ koji sa svojim roditeljima prvi put ulaze u nju i stječu prvi, onaj najvažniji dojam o njoj tako da bi uredila učionice, oslikala panoe, uredila Plavu salu te preraspodijelila inventar. U blagovaonu bi postavila ploču s tjednim jelovnikom te bi poticala djecu na zdravu prehranu. Promocija Škole, cjelodnevna nastava, logopedski kabinet, rad s darovitima. Sve je to u planu i programu kandidatkinje, a što bi ostvarila kao ravnateljica. Promociju cjelodnevne nastave kandidatkinja bi promovirala u vrtićima, na Danima otvorenih vrata, na radionicama za predškolce i njihove roditelje. Zatim bi imali rad s učenicima s teškoćama u razvoju i rad s darovitima. To bi postigla kroz humanitarne donacije s Rotary Clubom ili kroz humanitarne utrke. Kandidatkinja bi željela da se uspostavi suradnja s lokalnom zajednicom te da se nastavi rad na raznim projektima i natjecanjima. Želja joj je nastaviti jačati zajedništvo među kolektivom i poticati ugodnu radnu atmosferu kroz razne zajedničke aktivnosti kao Team building. Smatra da roditelji trebaju poštovati radno vrijeme učitelja. Treba poštovati kućni red, voditi računa o kodeksu odijevanja, paziti na ponašanje te profesionalnost u radu. Kandidatkinja kao ravnateljica i dalje želi biti otvorena prema svojim kolegama i svim zaposlenicima Škole i otvorena za prijedloge te konstruktivna, profesionalna i pravedna jer je svjesna da samo zajedno možemo puno.

Kandidat za ravnatelja, gdin. Mladen Župan se također predstavio iznoseći svoje privatne i poslovne uspjehe kroz svoj radni vijek i edukaciju. Predstavlja svoj plan i ciljeve za petogodišnji mandat ravnatelja. Želi stvoriti ugodnu atmosferu za sve djelatnike i sve učenike Škole. Također želi povećati broj učenika te pozicionirati Školu kao centar lokalne zajednice. Želi Školu opremiti digitalnom tehnologijom. Povezati Školu sa što većim brojem drugih jedinica unutar obrazovnog sustava. Želi što više iskoristiti projekte i povlačenje financija iz EU fondova ili drugih alternativnih izvora. Također bi imao transparentnu prezentaciju troškova i financija. Kod kandidata je također bitno uređenje okoliša i sigurnost za djecu te cjelodnevna nastava i otvorena Škola vani koji dio bi imao nadstrešnicu te planiranje i uređenje Mediteranskog vrta. Povećao bi broj izvannastavnih i izvanškolskih aktivnosti, oformio suradnju s vanjskim suradnicima kako bi djeca bila što više u školskom okruženju. Uspostavio bi sustav identifikacije darovite djece. Postavio bi rampu na školskom parkiralištu. Kandidat za ravnatelja bi također dovršio i stavio u funkciju Audio – vizualni centar. Održavao bi suradnju s roditeljima kroz razna događanja. Također želi održati zadovoljstvo i sreću kolektiva, ugodno radno okruženje, potpunu slobodu učitelja u radu u razredu, poticanje prikazivanjem primjera dobre prakse na Učiteljskim vijećima te dobra timska suradnja. Također želi raditi na Team building-u i poticanju ugodne radne atmosfere u kolektivu kao prethodni kandidat. Kao ravnatelj želi slušati svoje kolege te želi da Škola bude uključena u međunarodne projekte. Jedini kriterij uspješnosti bi mu bio rad i zalaganje. Kandidat je kao dio kolektiva upoznat sa svim problemima s kojima se susrećemo. Smatra da Škola ima kvalitetan kolektiv te želi učiniti najbolje za Školu slušajući kolektiv.

Komentar članova Učiteljskog vijeća;

Gđa. Višnja Maras – zadovoljna je sa oba predložena programa.

Nakon izlaganja kandidata za ravnatelja Osnovne škole “Kozala“, Povjerenstvo je ustanovilo je da je od 39 članova Učiteljskog vijeća prisutno 34 člana. ( 3 člana su se ispričala, 1 član je odsutan i 1 član je na bolovanju ). Renata Dubravac Okretič i Mladen Župan su se izuzeli od glasovanja. Podijeljena su 32 glasačka listića. Nakon tajnog glasovanja Povjerenstvo je prebrojalo glasova za predstavljene kandidate.

Izvješće povjerenstva:

Glasala su 32 djelatnika.

Svi glasački listići su pravovaljani i važeći.

Kandidatkinja za ravnateljicu gđa. Renata Dubravac Okretič je dobila 8 glasova.

Kandidat za ravnatelja gdin. Mladen Župan je dobio 24 glasa.

Zaključak:

Učiteljsko vijeće OŠ Kozala nakon provedenog postupka izbora kandidata za ravnatelja predlaže Školskom odboru Mladena Župana za ravnatelja OŠ Kozala u razdoblju od 2.4.2022. do 2.4.2027.

Zapisničar;

Zrinka Kursar Mustapić